- Վերաքննիչ եւ վճռաբեկ դատարաններում երբեք Հայաստանի անկախության պատմության մեջ չի հաջողվել որեւէ դատավճիռ բեկանել, եթե քաղաքական որոշման արդյունքում է դա կայացվել: Ես հույս չունեմ, որ այս ատյանները մեզանում դատավճիռ կբեկանեն՝ մանավանդ տվյալ գործի վերաբերյալ կայացվածը: Փաստաբանները պատրաստվում են մեր պետական ատյաններն անցնելուց հետո գործը Եվրոպական դատարան հանձնել, եւ կա տեսակետ, որ շատ հնարավոր է՝ Եվրոպական դատարանը արագացված ընթացակարգով քննի գործը: Չէ՞ որ Սեֆիլյանն արդեն մեկ անգամ քաղաքական դրդապատճառներով հետապնդվել ու դատապարտվել էր՝ երեքուկես տարի անցկացնելով քրեակատարողական հիմնարկում: Ու Եվրոպական դատարանում արդարացվել էր՝ այդ վճռով, այսպես ասած, հաղթելով Հայաստանին։ Չեմ կարող պնդել, բայց հնարավոր է, որ այս նկատառումներով գործն ընդունեն արագացված ռեժիմով։ Ինչ-որ ընթացակարգեր են փոխվել նաեւ Եվրոպական դատարանում, եւ այդ հույսն առկա է։ Մյուս տարբերակն, անշուշտ, իշխանափոխությունն է, որից հետո կարող է այս վճիռը չեղարկվել, բայց ես քիչ հավանական եմ համարում այդ տարբերակը։ Ամեն դեպքում՝ առաջիկա հինգ, նույնիսկ տասը տարիները, կարծում եմ, Հանրապետական կուսակցությունն իշխանությունը բռնազավթված է պահելու, ու հիմա ես չեմ տեսնում այն ուժերին, որոնք կարող են հեռացնել նրան իշխանափոխությունից: Այնպես որ, այդ հույսն անձամբ ինձ աղոտ է պատկերանում։